เคลีสซิ่งคึกคักปรับเป้าเช่าซื้อ
เคลีสซิ่งคึกปรับเป้าสินเชื่อเพิ่มทะลุ 5 หมื่นล้าน รับตลาดรถป้ายแดงคาดขายพุ่ง 9 แสนคัน
18 ส.ค. 2554

เคลีสซิ่งคึกปรับเป้าสินเชื่อเพิ่มทะลุ 5 หมื่นล้าน รับตลาดรถป้ายแดงคาดขายพุ่ง 9 แสนคัน
นายอิสระ วงศ์รุ่ง กรรมการผู้จัดการ บริษัท ลีสซิ่งกสิกรไทย เปิดเผยว่า บริษัทได้ปรับเป้าการปล่อยสินเชื่อในปีนี้ใหม่เป็น 5.1 หมื่นล้านบาท จากเป้าเดิม 4.3 หมื่นล้านบาท และสินเชื่อคงค้างจากเดิม 6.3 หมื่นล้านบาท เป็น 6.8 หมื่นล้านบาท และมีกำไร 467 ล้านบาท มีหนี้ที่ไม่ก่อให้เกิดรายได้ หรือเอ็นพีแอล 0.92% 
นายอิสระ กล่าวว่า กลยุทธ์ในช่วงครึ่งปีหลังนั้น จะขยายไปยังกลุ่มรถยนต์ใหม่ให้ครอบคลุมรถยนต์ทุกยี่ห้อ และรุกตลาดกลุ่มรถกระบะมากขึ้น รวมถึงกลุ่มรถยนต์มือสอง เพื่อเป็นการขยายตลาดและเป้าหมายการเป็นผู้นำอันดับ 1 ให้ได้ภายในอีก 2 ปี ข้างหน้า 
ทั้งนี้ คาดว่ายอดขายรถยนต์ในประเทศปีนี้ จะมีโอกาสทำลายสถิติจากปีก่อนหน้าที่มียอดขายรถยนต์ 8 แสนคัน ไปอยู่ที่ 9 แสนคัน เนื่องจากในไตรมาส 3 และ 4 ค่ายรถยนต์ต่างๆ สามารถปรับแผนการผลิตเข้าสู่ภาวะปกติ หลังจากมีปัญหาเรื่องชิ้นส่วนยานยนต์จากผลกระทบของเหตุการณ์สึนามิในญี่ปุ่น และบางบริษัทมีแผนการเปิดตัวรถยนต์รุ่นใหม่ๆ เนื่องจากบริษัทแม่ของผู้ผลิตรถยนต์ในญี่ปุ่น ให้ความสำคัญกับตลาดในประเทศไทยค่อนข้างสูง ซึ่งจะช่วยกระตุ้นความต้องการรถยนต์ในประเทศ อย่างไรก็ตาม ยังคงมีปัจจัยที่อาจส่งผลกระทบต่อความเชื่อมั่นของผู้บริโภค ไม่ว่าจะเป็นอัตราเงินเฟ้อ หรือราคาน้ำมันที่ปรับสูงขึ้น
สำหรับผลการดำเนินงานในครึ่งแรกของปีนี้ บริษัทปล่อยสินเชื่อรวมได้ 2.7 หมื่นล้านบาท เติบโตจากช่วงเดียวกันจากปีก่อน 41% เป็นผลมาจากตัวเลขภาพรวมยอดขายรถยนต์ในประเทศครึ่งปีแรกที่มียอดขายรถยนต์กว่า 4.3 แสนคัน เติบโตขึ้นกว่า 21% จากช่วงเดียวกันจากปีก่อน ยอดสินเชื่อคงค้าง ณ สิ้นเดือน มิ.ย.ที่ผ่านมา อยู่ที่ 6 หมื่นล้านบาท เติบโตขึ้นจากช่วงเดียวกันจากปีก่อน 22% ขณะที่เอ็นพีแอลอยู่ที่ 0.89%ซึ่งเป็นคุณภาพสินทรัพย์ที่ดีขึ้นจากช่วงเดียวกันจากปีก่อน ที่ 1.4% หรือดีขึ้นกว่า 0.5% ทำให้มีกำไร 237 ล้านบาท เพิ่มจากช่วงเดียวกันจากปีก่อน 5.8%